Camiddu

Lu camiddu (Camelus bactrianus) è nu quatrùpidi ruminanti dû gèniri Camelus e dâ famigghia Camelidae origginariu dî zoni disèrtichi o stippusi di l’Asia cintrali. Lu termini camiddu è usatu puru pi innicari n'àutru armali assai simili, e chi havi na parintela stritta cû camiddu, lu drumidariu chi vivi ntô Mediu Orienti, e nta l' Africa dû nord. Cu pilu brunu, li sò diminsioni pònnu arrivari a dui o tri metri di autizza. La sò particularitati è la prisenza di dui imma (n'immu sulu pi lu drumidariu). Carattirizzatu di na risistenza granni a cunnizzioni climatichi avversi, lu camiddu è puru n'armalu di soma affiddabbili e rilativamenti còmutu pi travirsari strati tracciati ntâ rina di nu desertu o trazzeri di muntagna unni puru li màchini s'attròvanu n difficurtati.

 La prisenza 'n Sicilia e ntô sud di l'Italia 
N Sicilia 'n èbbica àrabba li camidda foru ntruduciuti di l'àrabbi e usati comu menzu di trasportu urdinariu comu li cavadda. Na tistimunianza storica a stu prupòsitu cuncerni lu cunti Ruggeru chi doppu aviri vinciutu lu cummattimentu di Cirami ntô 1063, mannau comu rialu ô papa quattru camidda chi agghicaru a Roma tra la maravigghia dâ pupulazzioni.

Cu la cunquista nurmanna e l'abbannunu sempri criscenti di usi e custumi àrabbi lu camiddu, comu menzu di trasportu, scumparìu 'n Sicilia a picca a picca. Ancora â fini dû XVIII sèculu l'abbati di Saint-Non, nu cèlibbri viaggiaturi di l'ébbica, potti vìdiri quarchi camiddu: lassau nu disignu unni è rapprisintatu nu camiddu nsemi cu cavadda e vòi ntî n'abbiviratura ntê campagni dâ Basilicata.

 Lu camiddu ntâ curtura 
A Missina, pî cilebbrazzioni di Menzaustu, si fa passari pû centru da citati nu camiddu fintu chinu di oru ca arricorda quannu Ruggeru D'Altavilla cacciau l'arabbi e trasìu a Missina chî camidda chini dû trisoru ca cci avìa pigghiatu.
Àutri festi cci su' ntê Calabbrî unni si fa lu "Baddu dû Camiddu".

 Lijami di fora 
 L'usu dî camiddi dâ pulizzìa Sud Africana
 National Camel Research Centre, Bikaner (Rajasthan), India 
 The A-Z of Camels
 Livius.org: Camiddi e drumidari


Catigurìa:Armali
Catigurìa:Trasporti
Catigurìa:Mammìfiri